ፕሬዚዳንት ትራምፕ በቫቲካን ከፖፕ ፍራንሲስ ጋር ተወያዩ
ፕሬዚዳንት ትራምፕ በቫቲካን ከፖፕ ፍራንሲስ ጋር አክራሪነትን ለመዋጋትና ሰብዓዊ ድጋፍን በሚያጠናክሩ ጉዳዮች ላይ  ምክክር  አድርገዋል ፡፡የአሜሪካ ፕሬዚዳንት ዶናልድ ትራምፕ በይፋዊ የውጭ አገር ጉብኝታቸው ቫቲካን ደርሰዋል፡፡ ከአገር ውስጥና ከውጭ በተቃውሞ የታጀበው የፕሬዚዳንቱ ጉብኝት ከፖፕ ፍራንስስ ጋር የሚወያዩበትን መድረክ ፈጥሯል፡፡በውይይታቸውም ሰብአዊ ድጋፎችን በማድረግ ዙርያ ዓለም በህብረት ሊንቀሳቀስና ሊሳተፍ እንደሚገባ እንደመከሩ ተገምቷል፡፡ህገ ወጥ የሰዎች ዝውውርን ለማስቆምና ሓይማኖትን ሽፋን በማድረግ የሚፈፀሙ ጥቃቶችን መዋጋትም ሌላው የትኩረት አቅጣጫ መሆን እንደሚገባ ይወያያሉ፡፡ምክንያታቸው ምንም ይሁን ምን በተለያዩ አገራት በሚፈፀሙ ጥቃቶች ተጎጂዎቹ ንፁኃን ዜጎች በመሆናቸው አገራት ለእነዚህ ጥቃቶች መንስዔ ከሚሆኑ ጉዳዮች ራሳቸውን ማራቅ እንዳለባቸው ፖፕ ፍራንስ ለፕሬዚዳንት ትራምፕ የሚያተላልፉት ደማቅ መልዕክት ነው ተብሏል፡፡ሁለቱ መሪዎች በዓለም ሠላም እንዲሰፍን በጋራ መስራት እንዳለባቸው ተወያይተዋል፡፡ የዓለም መሪዎች ለሠላምና ለሠብዓዊ ድጋፍ ልዩ ትኩረት መስጠት እንዳለባቸው ፖፐ ፍራንስ በአፅንዖት ማሳሰባቸውን ሲኤንኤን ዘግቧል፡፡ከአምባገነንነት የፀዳችና ሰዎች በሠላም የሚኖሩባት ዓለምን ዕውን ለማድረግ መንግስታት በትኩረት እንዲሰሩም ጥሪ አቅርበዋል፡፡ፕሬዚዳንት ትራምፕ በበኩላቸው ለፖፕ ፍራንሲስ ያላቸውን አክብሮት በመግለፅ ፅንፈኝነትና አክራሪነትን ለመዋጋት በቅርበትና በጋራ መስራት እንደሚገባ ተናግረዋል፡፡ፕሬዚዳንት ትራምፕ በሳዑዲ አረቢያ በጀመረው የስምንት ቀናት ጉብኝታቸው እስራኤልና  የፍልስጤም ግዛቶችን አዳርሷል፡፡የሮምና የቫቲካን ጉብኝታቸውን ተከትሎ በቤልጂየም ብራሰልስ በሚደረገው የሰሜን ቃል ኪዳን ድርጅት ኔቶ ስብሰባ ላይ ይሳተፋሉ፡፡አርብ ዕለት በጣልያኗ ሲሲሊ ከተማ በሚከፈተውና ለሁለት ቀናት በሚቆየው የቡድን ሰባት አገራት ስብሰባ ላይ በመሳተፍ የጉብኝት መርሃ ግብራቸውን የሚጠናቅቁ ቢሆንም ከሩስያ ጋር በተያያዘ ተቃውሞ እየቀረበባቸው ነው፡፡በተለይም የቀድሞው የአሜሪካ ማዕከላዊ የስለላ ድርጅት ሲአይኤ ዳይሬክተር ጆን በርናን ሩስያ በአሜሪካ ፕሬዚዳንታዊ ምርጫ ላይ የስውር እጇን ማስገባቷን ገልፀዋል፡፡ የሩስያና የአሜሪካ ግንኙነትን በጥርጣሬ ዓይን እንደሚመለከቱትም ነው የጠቆሙት፡፡ፕሬዚዳንት ትራምፕ የአሜሪካን የፌዴራል ምርመራ ቢሮ ዳይሬክተር ጀምስ ኮሚን ማባረራቸውም ጉዳዩን እየተቹ ባሉ አካላት ላይ ጥርጣሬን ፈጥሯል፡፡  ከጉብኝቱ መልስ ፕሬዚዳንቱ ከሩስያ ጋር ባለው ግንኙነታቸው ዙሪያ ትልቅ የቤት ሥራ ይጠብቃቸዋል ተብሏል፡፡( ምንጭ ሲኤንኤን)